黄庭坚
将归叶先寄明复季常
初日照屋山，好鸟哢檐角。
卷帘吏却扫，斋舍寒萧索。
呼儿篘春醪，期与夫子酌。
简书驱我出，冲雪冻两脚。
莫行星辉辉，晓起鸡喔喔。
青烟过空村，商旅无远橐。
岂不欲少留，王事苦敦薄。
平生白眼人，今日折腰诺。
可怜五斗米，夺我一溪乐。
公等何逍遥，睥睨寄讲学。
谈犀振清风，棋局落秋雹。
云阴愁蒙鸿，山路险荦确。
慎无告归轩，使我数日恶。
羸骖逆归心，旋泞蹶霜泺。
悲嘶惜鄣泥，短菙冷难捉。
南征喜气动，迎面蛛丝落。
买网鱠金橙，归偿炊黍约。